Liberalii au anunţat că vor face public un sondaj de opinie realizat de CURS, la începutul acestei săptămâni, care ar fi urmat să arate că Nicuşor Dan se află pe locul trei în intenţiile de vot, după Cătălin Predoiu, la mare distanţă. În cele din urmă, liberalii au concluzionat: „Nu mai facem public niciun sondaj, oricum o să apară joi mai multe sondaje de opinie, ce rost mai are?”, a spus un vicepreşedinte al PNL pentru EVZ.

De fapt, adevăratele date ale sondajului CURS, comandat de PNL, o arată pe Gabriela Firea cu 37%, dar Cătălin Predoiu se află la mare distanţă cu 18%, în timp ce Nicuşor Dan se află pe locul trei, cu 16%. Candidatul PMP, Robert Turcescu, este pe locul patru, cu 10%. Astfel, dacă l-ar face public în varianta reală, liberalii consideră că electoratul PNL ar fi demobilizat, având în vedere că diferenţa dintre Firea şi Predoiu este de nu mai puţin de 19 procente.

Nicuşor Dan, ţap ispăşitor

Pe de altă parte, co-preşedintele PNL Alina Gorghiu, a găsit vinovatul pentru faptul că liberalii, vor pierde, potrivit previziunilor, Bucureştiul: Nicuşor Dan. „Din acest moment, USB și candidatul lor poartă întreaga responsabilitate pentru divizarea voturilor anti-PSD. Nu înțeleg de ce își doresc atât de mult locul trei dar, de astăzi înainte, ne vom lupta doar noi pentru un București care să nu devină o anexă a comunelor limitrofe din județul Ilfov”, a scris Gorghiu pe contul său de Facebook.

La rândul lor, Cătălin Predoiu şi Nicuşor Dan au continuat să se atace prin intermediul presei. Cătălin Predoiu a susţinut că ‚„se pare’’ că Nicuşor Dan este de stânga, nu împotriva sistemului aşa cum a afirmat. „Numai în acest fel ne putem explica de ce a refuzat cu obstinaţie propunerea politică de a susţine un singur candidat’’, a mai spus liberalul.

La rândul său, candidatul USB la Primăria Bucureşti, Nicuşor Dan, l-a acuzat pe Predoiu că firma de avocatură a socrului său are contracte de milioane de euro cu Primăria Capitalei semnate în mandatul lui Sorin Oprescu.

Conflict PNL-Realitatea TV

După ce a devenit clar că Nicuşor Dan nu se va retrage din cursă în favoarea lui Cătălin Predoiu, purtătorul de cuvânt al PNL Bucureşti, Cezar Preda, a făcut o declaraţie interesantă. „Nicușor Dan este acum, singur, la oamenii care au vrut alt proiect. (n.r. Nicușor Dan se afla la o emisiune la Realitatea TV). Cei care nu vor unirea Dreptei. Cei care sunt total împotriva lui Predoiu, cei care şi-au calculat de luni de zile construcția cu Marian Munteanu si care doreau ca vehicul politic PNL”. „Domnul Cezar Preda bate câmpii sau din impotență dorește ca Realitatea TV să facă ceea ce a făcut în 2014 și 2015, dar eu le spun că Realitatea TV este independentă editorial”, a declarat Rareș Bogdan.